प्युठानी जितमा राजवीर नायक
राष्ट्रिय यू–१९ टोलीका पूर्व खेलाडी राजवीर सिंहको अलराउन्ड प्रदर्शनमा आरसीए प्युठान च्यालेन्जर्सले मलपोखरी क्रिकेट क्लबलाई हराएको छ । खुकुरी च्यालेन्जर कप ट्वान्टी–२० अन्तर्गत समूह ‘ए’ मा दोस्रो जित दर्ता गर्ने क्रममा प्युठान १ सय १७ रनको फराकिलो अन्तरले विजयी रह्यो । 
काठमाडौँ — राष्ट्रिय यू–१९ टोलीका पूर्व खेलाडी राजवीर सिंहको अलराउन्ड प्रदर्शनमा आरसीए प्युठान च्यालेन्जर्सले मलपोखरी क्रिकेट क्लबलाई हराएको छ । खुकुरी च्यालेन्जर कप ट्वान्टी–२० अन्तर्गत समूह ‘ए’ मा दोस्रो जित दर्ता गर्ने क्रममा प्युठान १ सय १७ रनको फराकिलो अन्तरले विजयी रह्यो । मुलपानी क्रिकेट मैदानमा मंगलबार ब्याटिङको निम्तो पाएको प्युठानले राजवीरको नटआउट ९३ रन मदतले निर्धारित २० ओभरमा १ सय ९३ रन खडा गर्‍यो । उनले ५८ बलमा ७ चौका र ७ छक्का प्रहार गरे । बलिङमा पनि उत्कृष्ट प्रदर्शन जारी राख्दै राजवीरले १ मेडनसहित १५ रन खर्चेर ४ विकेट लिएका थिए । उनलाई यज्ञमान कुमालले ३ विकेट लिँदै साथ दिँदा मलापोखरी ७६ रनमा अलआउट भयो ।अर्को खेलमा शान्तिनगर युवा क्लबले काठमाडौं क्रिकेट प्रशिक्षण केन्द्र (केसीटीसी) लाई ६ रनले हरायो । शान्तिनगरले छाडेको १ सय ६० रनको लक्ष्य पछयाउने क्रममा केसीटीसीले २० ओभरमा ६ विकेट गुमाउँदै १ सय ५३ रनमात्र बनाउन सक्यो । अमित श्रेष्ठले ५१ रन जोड्का शान्तिनगरले राम्रो स्कोर खडा गरेको हो । बुधबार वाइवाइ जीएचसीएले नेपाल क्रिकेट स्कुल तथा ओसिस क्रिकेट एकेडेमीले त्रिभुवन आर्मी क्लबविरुद्ध खेल्ने छन् ।